ಕೇಂದ್ರ ಸರ್ಕಾರವೇ B.1.617 ವೈರಸ್ ಭಾರತೀಯ ವೇರಿಯೆಂಟ್ ಎಂದಿತ್ತಾ..? ಸಾಕ್ಷಿ ಮುಂದಿಟ್ಟ ಕಾಂಗ್ರೆಸ್ ನವದೆಹಲಿ: ಕೊರೊನಾ ವೈರಸ್ನ ವೇರಿಯಂಟ್ಗಳಲ್ಲಿ ಒಂದಾದ B.1.617 ಡಬಲ್ ಮ್ಯೂಟಂಟ್ ವೈರಸ್ನ್ನು ಕಾಂಗ್ರೆಸ್ ಭಾರತೀಯ ವೇರಿಯಂಟ್ ಎಂದು ಕರೆಯುವ ಮೂಲಕ ಅಂತಾರಾಷ್ಟ್ರೀಯ ಮಟ್ಟದಲ್ಲಿ ದೇಶದ ಮಾನ ಕಳೆಯುವ ಕೆಲಸಕ್ಕೆ ಮುಂದಾಗಿದೆ ಎಂದು ಬಿಜೆಪಿ ನಾಯಕರು ಈ ಹಿಂದೆ ಆರೋಪಿಸಿದ್ದರು. ಎಐಸಿಸಿ ರಿಸರ್ಚ್ ಡಿಪಾರ್ಟ್ಮೆಂಟ್ ಬಿಡುಗಡೆ ಮಾಡಿದೆ ಎನ್ನಲಾದ ಟೂಲ್ಕಿಟ್ನಲ್ಲಿ ಕಾಂಗ್ರೆಸ್ ಪ್ರಧಾನಿ ಮೋದಿಯವರ ಮಾನಹಾನಿ ಮಾಡಲು ಮುಂದಾಗಿದೆ ಎಂದು ಕೆಲವು ಪ್ರತಿಗಳನ್ನೂ ಸಹ ಸೋಷಿಯಲ್ ಮೀಡಿಯಾಗಳಲ್ಲಿ ಬಿಜೆಪಿ ನಾಯಕರು ಹಂಚಿಕೊಂಡಿದ್ದರು. ಈ ವಿಚಾರ ದೊಡ್ಡ ಮಟ್ಟದ ಚರ್ಚೆ ಹುಟ್ಟುಹಾಕಿತ್ತು. ಇದೀಗ ಸ್ವತಃ ಕೇಂದ್ರ ಸರ್ಕಾರವೇ B.1.617 ಡಬಲ್ ಮ್ಯೂಟಂಟ್ ವೈರಸ್ನ್ನು ಭಾರತೀಯ ಡಬಲ್ ಮ್ಯೂಟಂಟ್ ಸ್ಟ್ರೇನ್ ಎಂದು ಉಪಯೋಗಿಸಿರುವುದಾಗಿ ಕಾಂಗ್ರೆಸ್ ಆರೋಪಿಸಿದೆ. ಕೇಂದ್ರ ಸರ್ಕಾರ ಸುಪ್ರೀಂಕೋರ್ಟ್ಗೆ ಸಲ್ಲಿಸಿದ್ದ ಅಫಿಡವಿಟ್ ಒಂದರಲ್ಲಿ ಕೊವ್ಯಾಕ್ಸಿನ್ ಲಸಿಕೆ ಯಾವ್ಯಾವ ಮ್ಯೂಟಂಟ್ ವೈರಸ್ಗಳ ವಿರುದ್ಧ ಹೋರಾಡಲಿದೆ ಎಂದು ಉಲ್ಲೇಖಿಸಲಾಗಿದೆ. ಇದರಲ್ಲಿ ಯುಕೆ ವೇರಿಯಂಟ್, ಸೌತ್ ಆಫ್ರಿಕನ್ ವೇರಿಯಂಟ್ ಮತ್ತು ಇಂಡಿಯನ್ ಡಬಲ್ ಮ್ಯೂಟಂಟ್ ಸ್ಟ್ರೇನ್ ಎಂದು ಉಲ್ಲೇಖಿಸಲಾಗಿದೆ. ಈ ಪ್ರತಿಯನ್ನ ಹಂಚಿಕೊಂಡಿರುವ ಕಾಂಗ್ರೆಸ್ ನಾಯಕರು ಕೇಂದ್ರ ಸರ್ಕಾರವೇ B.1.617 ಡಬಲ್ ಮ್ಯೂಟಂಟ್ ವೈರಸ್ನ್ನು ಭಾರತೀಯ ಮ್ಯೂಟಂಟ್ ಎಂದು ಉಲ್ಲೇಖಿಸಿದೆ ಎಂದು ಹೇಳಿದ್ದಾರೆ.